WTI ปิดพุ่ง 5% ขานรับ “โอเปกพลัส” ลดผลิตครั้งใหญ่รอบ 2 ปี หนุนราคาน้ำมัน
WTI ปิดพุ่ง 4.19 ดอลลาร์ หรือ 4.7% ตลาดขานรับโอเปกพลัสลดการผลิตน้ำมันลง 2 ล้านบาร์เรลต่อวัน ครั้งใหญ่รอบ 2 ปี โดยเริ่มตั้งแต่เดือนพ.ย.เพื่อหนุนราคาน้ำมัน
WTI ปิดพุ่ง 4.19 ดอลลาร์ หรือ 4.7% ตลาดขานรับโอเปกพลัสลดการผลิตน้ำมันลง 2 ล้านบาร์เรลต่อวัน ครั้งใหญ่รอบ 2 ปี โดยเริ่มตั้งแต่เดือนพ.ย.เพื่อหนุนราคาน้ำมัน
8 ต.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันศุกร์ (7 ต.ค.) เนื่องจากตลาดยังคงขานรับกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติปรับลดกำลังการผลิตครั้งใหญ่ที่สุดในรอบ 2 ปี
ทั้งนี้ สัญญาน้ำมันดิบ WTI ส่งมอบเดือนพ.ย. พุ่งขึ้น 4.19 ดอลลาร์ หรือ 4.7% ปิดที่ 92.64 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 29 ส.ค. 2565 และในรอบสัปดาห์นี้ สัญญาน้ำมันดิบ WTI พุ่งขึ้น 16.5%
ส่วนสัญญาน้ำมันดิบเบรนท์ (BRENT) ส่งมอบเดือนธ.ค. พุ่งขึ้น 3.5 ดอลลาร์ หรือ 3.7% ปิดที่ 97.92 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 30 ส.ค. 2565 และในรอบสัปดาห์นี้ สัญญาน้ำมันดิบเบรนท์ พุ่งขึ้น 15%
ด้านตลาดน้ำมันดิบยังคงได้แรงหนุนจากการที่กลุ่มโอเปกพลัสตัดสินใจในวันพุธ (5 ต.ค.) ที่จะลดการผลิตน้ำมันลง 2 ล้านบาร์เรลต่อวันโดยเริ่มตั้งแต่เดือนพ.ย.เพื่อหนุนราคาน้ำมัน
โดยบรรดานักวิเคราะห์ด้านพลังงานของคอมเมิร์ซแบงก์ รีเสิร์ชเปิดเผยในวันศุกร์ว่า โอเปกพลัสตัดสินใจปรับลดการผลิต เพื่อป้องกันไม่ให้มีปริมาณน้ำมันส่วนเกินในไตรมาส 4 ของปีนี้
สำหรับก่อนหน้านี้ความวิตกเกี่ยวกับอุปสงค์น้ำมันท่ามกลางแนวโน้มที่จะเกิดภาวะเศรษฐกิจถดถอยและการแข็งค่าขึ้นอย่างมากของเงินดอลลาร์สหรัฐนั้น ได้ทำให้ราคาน้ำมันดิบร่วงลงในช่วงสิ้นเดือนก.ย.สู่ระดับต่ำสุดนับตั้งแต่เดือนม.ค. 2565